送仲晦
作者：黄銖
朝代：宋

paragraphs: 靡靡歲時晏，亂山紅葉稀。
端居已無悰，況與親故違。
駕言臨廣路，惜此須臾期。
祖燕未云洽，雞鳴促再馳。
晨裝儼然隊，天澹風凄凄。
迤邐征人行，悵惘離言悲。
令德本高世，誠思開聖微。
虎豹文采異，幾年丹詔垂。
眷茲皇華寄，那得淹遐隮。
君王久延佇，去矣翔天墀。
顧我抱幽獨，已爲清世遺。
冥鴻聿高舉，蜩鷽何由追。
縈縈西郊道，晻晻朝陽暉。
出處自殊迹，操袪胡不怡。
明當逐雲月，依舊東岡陂。